b'\n_START_ARTICLE_\nPedres rai\n_START_PARAGRAPH_\nLes pedres rai, o simplement rai, s\xc3\xb3n discos circulars de pedra calc\xc3\xa0ria usats com a moneda a l\'illa de Yap, a la Micron\xc3\xa8sia. El seu nom, rai, significa \'balena\', a causa del costum d\'esculpir les primeres pedres en la forma d\'aquest animal.\n_START_SECTION_\nHist\xc3\xb2ria\n_START_PARAGRAPH_\nEls habitants de Yap van extraure roques calc\xc3\xa0ries de les illes de Palau, i se les emportaren a Yap en canoes i basses. La llegenda local diu que els habitants de Yap descobriren les roques a Palau fa uns cinc-cents o sis-cents anys, quan una expedici\xc3\xb3 dirigida per Anagumang arrib\xc3\xa0 a l\'illa. La calc\xc3\xa0ria no existia a Yap, per aix\xc3\xb2 era molt preuada pels seus habitants._NEWLINE_Primer, Anagumang orden\xc3\xa0 tallar les pedres en forma de balena, encara que acabaren triant una forma circular, probablement per la facilitat de transport. Es col\xc2\xb7locava un pal travessat al forat central de la pedra, i aix\xc3\xad se\'n podien transportar amb relativa facilitat. Aix\xc3\xad i tot, les pedres de major grand\xc3\xa0ria probablement requerien l\'esfor\xc3\xa7 de centenars de persones per traslladar-les. Els habitants de Palau  exigiren a canvi als de Yap el pagament de grans, cocos i copra pel privilegi d\'explotar les seues pedreres._NEWLINE_Al 1871 David Dean O\'Keefe naufrag\xc3\xa0 prop de Yap, i va rebre ajuda dels nadius. Ja restablert, ajud\xc3\xa0 els illencs a adquirir m\xc3\xa9s pedres rai, donant-los \xc3\xbatils de ferro, per la qual cosa reb\xc3\xa9 en pagament copra i cogombre de mar, mercaderies molt valuoses en el mercat exportador del Lluny\xc3\xa0 Orient. A causa d\'aquestes eines, s\'increment\xc3\xa0 molt el nombre de pedres existents, i aix\xc3\xb2 hi provoc\xc3\xa0 una mena d\'inflaci\xc3\xb3, que feu depreciar les pedres obtingudes d\'aquesta manera en comparaci\xc3\xb3 amb les m\xc3\xa9s antigues._NEWLINE_El comer\xc3\xa7 de pedres rai s\'atur\xc3\xa0 al comen\xc3\xa7ament del s. XX, a causa de les disputes comercials entre els interessos d\'espanyols i alemanys. Les pedreres foren abandonades. Quan l\'Ex\xc3\xa8rcit Imperial Japon\xc3\xa9s arrib\xc3\xa0 a Yap durant la Segona Guerra mundial, us\xc3\xa0 gran quantitat de pedres per a la construcci\xc3\xb3 (d\'edificacions i vies de comunicaci\xc3\xb3) o per fer d\'\xc3\xa0ncores._NEWLINE_Tot i que la moneda d\'estil occidental ha reempla\xc3\xa7at les pedres rai com a moneda d\'\xc3\xbas, encara mantenen el seu valor, i es comercialitzen de manera tradicional entre la poblaci\xc3\xb3. Son un s\xc3\xadmbol nacional, i apareixen a les matr\xc3\xadcules dels seus autos.\n_START_SECTION_\nForma i valor\n_START_PARAGRAPH_\nLes pedres rai s\xc3\xb3n discos de calc\xc3\xa0ria amb un gran forat al centre. La grand\xc3\xa0ria en varia enormement. Les m\xc3\xa9s grans s\xc3\xb3n de m\xc3\xa9s de tres metres de di\xc3\xa0metre, mig metre de profunditat, amb un pes de quatre tones._NEWLINE_El valor extr\xc3\xadnsec d\'una pedra no sols es basa en la grand\xc3\xa0ria i el valor de la seua artesania, sin\xc3\xb3 tamb\xc3\xa9 en la mateixa hist\xc3\xb2ria de la pedra: si va morir molta gent quan la transportaren, o si la transport\xc3\xa0 algun fam\xc3\xb3s navegant, el seu valor augmenta. Tamb\xc3\xa9 en canvia en funci\xc3\xb3 de la posici\xc3\xb3 social del posse\xc3\xafdor: val m\xc3\xa9s la d\'un "noble" que la d\'un plebeu._NEWLINE_Les pedres s\'usen en les transaccions socials com matrimonis, her\xc3\xa8ncies, pactes pol\xc3\xadtics, com a s\xc3\xadmbol d\'alian\xc3\xa7a o simplement com a pagament per menjar. Moltes se\'n troben enfront de temples o en camins importants. Tot i que la propietat d\'una pedra pot canviar, no se sol moure la pedra de lloc, a difer\xc3\xa8ncia de les monedes usades en la major part del m\xc3\xb3n, ja que els habitants de la zona coneixen el nom i la hist\xc3\xb2ria de tots els propietaris de les grans pedres, fins i tot les que durant el seu trasllat acabaren al fons de la mar. Per la dificultat per moure-les, l\'\xc3\xbas de les pedres rai en transaccions no requereix la seua pres\xc3\xa8ncia f\xc3\xadsica: n\'hi ha prou a declarar que la pedra ja no et pertany perqu\xc3\xa8 siga transferida. La propietat de cada pedra es registra en la tradici\xc3\xb3 oral dels Yap. Perqu\xc3\xa8 passe a formar part de la tradici\xc3\xb3 oral, cal que la propietat de cada pedra quede clara a tothom, per aix\xc3\xb2 les transaccions de pedres solen ser molt publicitades.'